CELEX: C2007/269/96
Language: hu
Date: 2007-11-10 00:00:00
Title: T-332/07. sz. ügy: 2007. szeptember 4-én benyújtott kereset – Németország kontra Bizottság

10.11.2007   
            
            
               HU
            
            
               Az Európai Unió Hivatalos Lapja
            
            
               C 269/53
            
         2007. szeptember 4-én benyújtott kereset – Németország kontra Bizottság
   (T-332/07. sz. ügy)
   (2007/C 269/96)
   Az eljárás nyelve: német
   Felek
   
      Felperes: Németországi Szövetségi Köztársaság (képviselők: M. Lumma, és C. von Donat ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a Bizottság K (2007) 2619 (végleges) sz. 2007. június 25-i határozatát, amelyben csökkentette a K (94) 3379. sz. határozattal az Európai Regionális Fejlesztési Alapból a Németországi Szövetségi Köztársaságban Észak-Rajna-Vesztfália tartománynak a 2. célkitűzés hatálya alá tartozó területei esetében a közösségi strukturális támogatásokra vonatkozó egységes programozási dokumentumhoz nyújtott támogatás (EFRE No 94.02.13.012) összegét;
            
         
               —
            
            
               a Bizottságot kötelezze a költségek viselésére.
            
         Jogalapok és fontosabb érvek
   A megtámadott határozattal a Bizottság csökkentette az Európai Regionális Fejlesztési Alapból (ERFA) Észak-Rajna-Vesztfália tartománynak a 2. célkitűzés hatálya alá tartozó területei esetében a közösségi strukturális támogatások programozásához nyújtott támogatást.
   Keresete alátámasztására a felperes arra hivatkozik, hogy az alperes a megtámadott határozatban helytelenül állapította meg a tényállást.
   Ezen kívül előadja, hogy nem teljesültek a csökkentés 4253/88 rendelet (1) 24. cikkének (2) bekezdése szerinti feltételei. A felperes e tekintetben kifejti, hogy az elvégzett átcsoportosítások nem jelentik a program jelentős megváltoztatását. Álláspontja szerint továbbá pusztán a strukturális alapok operatív intézkedéseinek (1994–1999) pénzügyi elszámolására vonatkozó iránymutatásokra [SEC (1999) 1316] történő utalás nem elegendő ahhoz, hogy megalapozza a változások jelentős voltát.
   A felperes arra hivatkozik, hogy a Bizottságnak még a program jelentős megváltozása esetén is élnie kellett volna a 4253/88 rendelet 24. cikkének (2) bekezdése által a program konkrét végrehajtása körében rá ruházott mérlegelési jogkörrel. A felperes szerint a Bizottságnak mérlegelnie kellett volna, hogy arányos-e az ERFA támogatás csökkentése.
   
      (1)  A 2052/88/EGK rendeletnek a különböző strukturális alapok tevékenységeinek egymás között, valamint az Európai Beruházási Bank és az egyéb meglévő pénzügyi eszközök műveleteivel történő összehangolása tekintetében történő végrehajtására vonatkozó rendelkezések megállapításáról szóló, 1988. december 19-i 4253/88/EGK tanácsi rendelet (HL L 374., 1988.12.31., 1. o.).